Pakke kontant in voertuig by padblokkade gevindTwee jong mans sal vandeesweek in die hof verskyn nadat ŉ reusehoeveelheid kontant by ŉ padblokkade op die N1 in hul besit gevind is. Kapt. Olebogeng Tawana, woordvoerder van die polisie in die Noord-Kaap, het gesê ŉ padblokkade is Vrydag by die Colesberg-weegbrug op die N1 gehou. Die padblokkade is gehou as deel van ŉ gesamentlike operasie deur die SAPD, die verkeersdepartement en die provinsiale departement van binnelandse sake in ŉ poging om misdade soos die besit van onwettige vuurwapens en gesteelde voertuie en die vervoer van onwettige of gesteelde goedere te bekamp. Tawana het gesê ŉ wit VW Golf wat in die rigting van Pretoria op pad was is deur die beamptes voorgekeer. “Die voertuig is deursoek en bagasie wat vol pakke kontant gepak was is in die kattebak gevind. Twee mans, onderskeidelik 18 en 21 jaar oud, is in hegtenis geneem op aanklag van geldwassery,” het Tawana gesê. Hy het gesê die bedrag kontant waarop daar beslag gelê is, kan nie bekendgemaak word nie omdat dit moontlik die ondersoek kan belemmer. Die mans het reeds Vrydag vlugtig in die Colesberg-landdroshof verskyn en sal hierdie Vrydag weer in die hof verskyn wanneer hulle om borgtog sal aansoek doen. Lt.genl. Peter Shivuri, Noord-Kaapse polisiekommissaris, het polisiebeamptes gelukgewens met die inhegtenisneming.